b'\n_START_ARTICLE_\nBahram \xc4\x8cobin\n_START_SECTION_\nGeneral\n_START_PARAGRAPH_\nBahram \xc4\x8cobin je bil \xc4\x8dlan dru\xc5\xbeine Mihran iz enega od sedmih partskih klanov, ki je svojo prvo veliko zmago izbojeval v Heratu leta 589. V bitki je porazil veliko goktur\xc5\xa1ko vojsko, ki je bila petkrat ve\xc4\x8dja od njegove. Bahram se je zana\xc5\xa1al na disciplinirano in vrhunsko izurjeno perzijsko te\xc5\xbeko konjenico, ujel Turke v past in ubil njihovega kagana Baga.\n_START_SECTION_\nPerzijski \xc5\xa1ah\n_START_PARAGRAPH_\nPo manj\xc5\xa1em porazu v bitki proti Bizantincem ga je \xc5\xa1ah Hormizd IV. poni\xc5\xbeal, ker mu je za no\xc5\xa1enje poslal \xc5\xbeenska obla\xc4\x8dila. Bahram se zato skupaj z glavnino perzijske vojske uprl in odkorakal proti Ktezifonu. Hormizda so njegovi vojaki ubili, njegov sin Kozrav II. pa se ni mogel upreti tako veliki armadi in je pobegnil na bizantinsko ozemlje. Njegov prestol je kot veliki kralj (\xc5\xa1ah) zasedel Bahram.\n_START_SECTION_\nPoraz\n_START_PARAGRAPH_\nKozravovo stric Bindoj, ki ga je spremljal v pregnanstvu, je z veliko bizantinsko armado cesarja Mavricija odkorakal v Armenijo, da bi napadel Bahrama, ki je medtem izgubil Ktezifon. Bahram se je umaknil v Azerbajd\xc5\xbean in po odlo\xc4\x8dilnem porazu v bitki pri Blaratonu pobegnil k Turkom v Srednjo Azijo in se naselil v Fergani. Kmalu zatem ga je ubil pla\xc4\x8dani morilec, ki ga je poslal Kozrav II..\n_START_SECTION_\nZapu\xc5\xa1\xc4\x8dina\n_START_PARAGRAPH_\nBahram VI. je glavni junak in zgled za mnogo drugih junakov v perzijski literaturi._NEWLINE_Vladavini "Hurmizda, sina Nu\xc5\xa1rivana" (Hormizd IV.) in "Kozrava Parviza" (Kozrav II.) je posve\xc4\x8denih nekaj poglavij VIII. dela obse\xc5\xbene epske pesnitve \xc5\xa0\xc4\x81hn\xc4\x81meh (Knjiga kraljev), ki jo je okoli leta 1000 napisal Firdusi. Zanimivo je, da je Firdusi pribli\xc5\xbeno enako veliko prostora kot njima posvetil tudi Bahramu \xc4\x8cobinu._NEWLINE_Po arabski zasedbi perzijskega Sasanidskega cesarstva in njegovi islamizaciji so na oblast pri\xc5\xa1li Samanidi, ki so svojo legitimnost uveljavljali s trditvijo, da so potomci Bahrama \xc4\x8cobina.'